**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 15.02.2023 ora 08.00 – 16.02.2023, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 16.02.2023, ora 08.00**

**RÂURI:**

**Debitele au fost în general staționare,** exceptând bazinele Crișului Negru și Crişului Alb unde au fost în ușoară creștere datorită cedării apei din stratul de zăpadă, evoluției formațiunilor de gheață și propagării.

Debitele se situează la valori sub mediile multianuale lunare, cu coeficienți moduli cuprinși între 30-80% din normalele lunare, mai mari (în jurul și peste mediile multianuale lunare) pe râurile din bazinele hidrografice: Vișeu, Bârzava, bazinul superior al Argeşului, bazinele superioare și mijlocii ale Jiului, Ialomiței, Bistriței (afluent al Siretului), pe cursurile superioare ale Sucevei, Trotuşului şi Buzăului și mai mici (sub 30% din normalele lunare) pe râurile din bazinele hidrografice: Rm. Sărat, Bârlad și Jijia.

Formațiunile de gheață (gheață la mal, năboi, curgeri de sloiuri, pod de gheață) prezente pe majoritatea râurilor au fost în diminuare, restrângere și eliminare.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în general staționare.**

Sunt posibile ușoare creșteri de debite pe unele râuri mici din zonele de deal și munte din nordul țării datorită precipitațiilor lichide prognozate, cedării apei din stratul de zăpadă și propagării.

Formațiunile de gheață (gheață la mal, năboi, curgeri de sloiuri, pod de gheață) prezente pe râurile din nord-vestul, vestul, estul și centrul țării vor fi în diminuare și restrângere.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNARE:**

**Debitul la intrarea în țară (secțiunea Baziaș)** în intervalul 15.02.2023 – 16.02.2023 **a fost** **în scădere, având valoarea de** **5100 m3/s,** sub media multianuală a lunii **februarie (5300 m3/s).**

În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi în scădere (4900 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 15.02.2023, ora 08.00 – 16.02.2023, ora 08.00**

**În ţara,** valorile termice diurne au fost mai ridicate decât cele normale la mijlocul lunii februarie în cea mai mare parte a țării, iar cele din cursul nopții s-au situat în marea lor majoritate în jurul mediilor climatologice. Cerul a fost variabil la senin, pe alocuri cu nori stratiformi și pe arii restrânse ceață, mai ales dimineața și în a doua parte a nopții, în Transilvania, Maramureș și sudul Banatului. Începând de seara, înnorări temporare au fost în Moldova, estul Munteniei și Dobrogea*.* Vântul a suflat slab și moderat, cu intensificări în prima parte a intervalului local în est și sud-est (cu viteze de până la 50...60 km/h pe alocuri în estul Moldovei și izolat în Dobrogea), precum și la altitudini de peste 1800 m la munte, unde rafalele au depășit 70...90 km/h și trecător a fost transport de zăpadă. Este strat de zăpadă, în general în diminuare, la munte unde aseară la ora 20 măsura *-în platformele stațiilor meteorologice-* până la 201 cm în Munții Făgăraș, local în Transilvania (până la 18 cm), pe suprafețe mai restrânse în nordul și în estul Munteniei (până la 15 cm) și în Moldova (până la 8 cm) și izolat în estul Maramureșului și zona submontană din Crișana (până la 3...4 cm).

Temperaturile maxime s-au încadrat între -3 grade la Joseni și 13 grade la Apa Neagră, Târgu Jiu, Drobeta-Turnu Severin și Calafat, iar la ora 06 se înregistrau valori termice între -12 grade la Joseni și 3 grade la Șiria.

*Observație - au fost emise 8 mesaje de atenționare cod galben privind fenomene meteorologice periculoase imediate.*

**La Bucureşti,** vremea s-a menținut frumoasă, iar valorile termice diurne au fost în continuare cu mult peste cele specifice perioadei.

Cerul a fost mai mult senin, iar vântul a suflat slab până la moderat. Temperatura maximă a fost de 10 grade la Afumați și 11 grade la Filaret și Băneasa; la ora 06 se înregistrau -6 grade în Băneasa, -4 grade la Afumați și -2 grade la Filaret.

**3. Prognoza meteorologică în intervalul 16.02.2023, ora 08.00 – 17.02.2023, ora 08.00**

**În ţara,** regimul termic, îndeosebi cel diurn, se va situa peste cel specific pentru mijlocul lui februarie în cea mai mare parte a țării. Astfel, maximele se vor încadra în general între 3 și 13 grade și minimele între -10 grade în depresiunile intramontane și 3 grade în Dealurile de Vest. Va fi nebulozitate joasă și ceață asociată izolat cu depunere de chiciură, local în centru și pe alocuri, dimineața și noaptea, în celelalte zone. În rest cerul va fi variabil, cu înnorări în a doua parte a intervalului în extremitatea de nord-vest, unde doar cu totul izolat vor fi posibile precipitații slabe mixte. Vântul va sufla slab și moderat, cu intensificări în zona montană înaltă, în special a Carpaților Meridionali și de Curbură, cu viteze de peste 60...70 km/h noaptea, dar temporar și la intensități mai mici pe arii restrânse și în regiunile sudice.

**La Bucureşti,** vremea va fi predominant frumoasă, cu cer mai mult senin ziua și variabil noaptea, când vor fi condiții de ceață. Vântul va sufla slab și moderat. Regimul termic, mai ales cel diurn, se va situa peste cel specific perioadei, cu o maximă de 10...12 grade și o minimă de -3...0 grade.

**4. Buletin nivometeorologic pentru perioada 15.02.2023, ora 20 - 16.02.2023, ora 20.**

**Munţii Făgăraș:** **RISC 4 - MARE**

La peste 1800 m, pe fondul insolației și a temperaturilor diurne mai ridicate, stratul de zăpadă s-a tasat ușor. În partea superioară se menține stratul cu rezistență scăzută, care are pe alocuri 60-70 cm și care este depus peste o crustă mai veche de gheață, peste care poate aluneca. În zona crestelor se întâlnesc cornișe de dimensiuni importante și plăci mai consistente de vânt pe versanții sudici și vestici.

Pe văi și în zonele adăpostite se mențin depozitele însemnate, care depășesc în unele locuri 3 metri. Stratul vechi, din profunzime, este format din zăpadă întărită, cu cruste de gheață intercalate între zone cu cristale fine și fațetate, iar la bază și cristale de tip cupă. Se mențin condițiile de declanșare spontană a avalanșelor de dimensiuni medii și izolat mari, prin ruperea și alunecarea stratului instabil din partea superioară sau ă plăcilor de vânt, riscul declanșării avalanșelor fiind amplificat la supraîncărcări.

Sub 1800 m, stratul de zăpadă a continuat să se umezească și să se taseze, în special la altitudini mai joase, pe fondul temperaturilor apropiate de 0 grade și chiar ușor pozitive de la orele amiezii. Pe pantele înclinate, stratul instabil de la suprafață, care e pe alocuri consistent, va putea aluneca peste stratul mai vechi şi stabilizat, ducând la declanșarea de avalanșe de dimensiuni medii și izolat chiar mai mari în zona 1600-1800 m. Avalanșele se pot declanșa atât spontan, dar riscul declanșării va fi prezent în special la supraîncărcăriale stratului.

**Munţii Bucegi: RISC 3 – ÎNSEMNAT**

La peste 1800 m, deși stratul de zăpadă s-a mai stabilizat ușor în ansamblu, în partea superioară a stratului regăsim unele plăci de vânt, mai consistente pe versanții sudici și vestici, dar pe alocuri și pe cei estici și zone cu un strat instabil de zăpadă, de grosimi variabile, cu rezistență redusă și coeziune slabă între cristale, dar și față de zăpada mai veche, din profunzime. Pe văi și în zonele adăpostite sunt unele troiene de grosimi considerabile, iar în apropierea crestelor se întâlnesc cornișe. Stratul mai vechi, din profunzime, este format din zăpadă întărită, având intercalate multiple cruste de gheață. Pe pantele suficient de înclinate spontan se pot declanșa avalanșe de dimensiuni medii și izolat chiar mari, prin ruperea plăcilor de vânt sau prin angrenarea stratului mai puțin rezistent de la suprafață peste straturile mai vechi, riscul fiind prezent în special la supraîncărcări ale stratului.

Sub 1800 m, stratul s-a umezit ușor la suprafață sub influența temperaturilor diurne mai ridicate, iar stratul instabil de zăpadă din partea superioară, care e pe alocuri consistent, va putea aluneca peste stratul mai vechi şi stabilizat, ducând la declanșarea de avalanșe dimensiuni mici și medii la peste 1500 m, riscul declanșării putând apărea atât spontan, cât mai ales la supraîncărcări.

**Munţii Țarcu-Godeanu:** **RISC 3 – ÎNSEMNAT**

La peste 1800 m, deși zăpada s-a mai stabilizat ușor în ansamblu, în partea superioară a stratului se menține stratul instabil, de dimensiuni încă importante, cu rezistență redusă și coeziune slabă între cristale.

În zona crestelor sunt formate plăci de vânt, mai consistente pe versanții sudici. Pe văi și pe pantele adăpostite sunt troiene mai vechi și mai consistente. Stratul mai vechi, aflat dedesubt, este format din zăpadă întărită, având intercalate cruste de gheață.

Pe pantele suficient de înclinate se pot declanșa avalanșe de dimensiuni medii și izolat chiar mari, prin alunecarea stratului instabil de la suprafață peste straturile mai vechi, sau prin ruperea și alunecarea plăcilor de vânt din apropierea crestelor, riscul fiind amplificat la supraîncărcări. La altitudini mai mici de 1800 m, insolația și temperaturile diurne ușor pozitive au dus la umezirea ușoară și tasarea stratului mai puțin rezistent de la suprafață, care e local consistent. Pe pantele înclinate, acest strat instabil de la suprafață poate aluneca atât spontan peste stratul mai vechi şi stabilizat, pe fondul temperaturile relativ ridicate, cât mai ales la supraîncărcări ale stratului, ducând la declanșarea de avalanșe de dimensiuni mici și medii.

**Munţii Parâng-** **Șureanu:** **RISC 3 – ÎNSEMNAT**

La peste 1800 m, stratul de zăpadă s-a tasat ușor și s-a umezit la suprafață sub influența insolației și a valorilor termice diurne, mai ridicate. În partea superioară a stratului, în special pe versanții nordici, se regăsesc cca. 40-50 de zăpadă cu rezistență redusă și coeziune slabă între cristale. În zonele de creastă sunt formate plăci de vânt, mai consistente pe versanții sudici și vestici. Pe văi și pe pantele adăpostite sunt depozite mai consistente. Stratul mai vechi, aflat dedesubt, este format din zăpadă întărită, având intercalate cruste de gheață.

Pe pantele suficient de înclinate chiar și spontan se pot declanșa avalanșe de dimensiuni medii și izolat chiar mari, prin alunecarea stratului instabil de la suprafață peste straturile mai vechi, sau prin ruperea și alunecarea plăcilor de vânt din apropierea crestelor, riscul fiind amplificat la supraîncărcări ale stratului.

La altitudini mai mici de 1800 m, stratul de zăpadă este umezit, iar pe fondul creșterii temperaturilor va continua să se umezească, prezentând risc de alunecare pe pantele cu grad de înclinare mai ridicat. Este posibilă declanșarea de avalanșe de dimensiuni medii, atât spontan, cât mai ales la supraîncărcări.

**Munţii Călimani-Bistriţei-Ceahlau:** **RISC 3 – ÎNSEMNAT**

La peste 1800 metri sunt formate multiple plăci de vânt pe majoritatea versanților De asemenea, în unele zone în partea superioară se găsește și un strat cu rezistență scăzută, mai consistent în Munții Călimani. Pe văi și în zonele adăpostite se mențin depozitele mai însemnate de zăpadă. În profunzime stratul vechi de zăpadă este compact și întărit, cu cruste de gheață în interior. Pe pantele suficient de înclinate, în special pe văile cu depozite mai mari de zăpadă, se pot declanșa avalanșe de dimensiuni medii, prin alunecarea stratului mai instabil din partea superioară a stratului sau prin ruperea plăcilor de vânt, riscul fiind prezent în special la supraîncărcări. Riscul declanșării avalanșelor este mai însemnat în masivele Călimani și Bistriței.

La altitudini mai mici de 1800 de metri, stratul de zăpadă s-a mai tasat și este mai consistent pe versanții vestici ai Munților Călimani și pe anumite văi cu depozite mai vechi. Pe pantele suficient de înclinate, vor fi condiții pentru declanșarea unor avalanșe de dimensiuni mici și izolat medii la peste 1500 m, prin alunecarea stratului de zăpadă parțial instabil din partea superioară, peste cel vechi și compact, mai ales în condiții de supraîncărcări.

**Munţii Rodnei:** **RISC 3 – ÎNSEMNAT**

La peste 1800 m, în partea superioară a stratului se găsește un strat mai instabil de zăpadă, local consistent și cu rezistență relativ redusă. Pe văi și în zonele adăpostite sunt prezente depozite mai importante. În apropierea crestelor sunt formate plăci de vânt, cele mai recente pe versanții sudici și vestici, iar pe versanții nordici și estici sunt plăci mai vechi, acoperite cu zăpadă. Stratul vechi de zăpadă, din profunzime, este compactat și e format din cruste de gheață, cristale fine și fațetate, precum și cristale de tip cupă la bază.

Pe pantele suficient de înclinate și pe văile unde sunt depozite mari de zăpadă, se pot declanșa avalanșe de dimensiuni medii, prin alunecarea stratului mai puțin rezistent de la suprafață sau prin ruperea plăcilor de vânt, riscul fiind prezent mai ales la supraîncărcări ale stratului.

Sub 1800 de metri, stratul de zăpadă are dimensiuni mai reduse și este parțial stabilizat. Spontan se pot produce unele curgeri de suprafață, iar pe văile unde sunt acumulări mai importante de zăpadă vor fi condiții pentru producerea unor avalanșe de dimensiuni mici și izolat medii la peste 1500 m, riscul declanșării acestora fiind amplificat la supraîncărcări.

**Munţii Vlădeasa - Muntele Mare:** **RISC 2 – MODERAT**

Temperaturilor diurne pozitive și insolația au determinat tasarea stratului și umezirea acestuia în partea superioară. Îndeosebi pe versanții vestici și pe văile unde zăpada a fost transportată de vânt, stratul de zăpadă cu rezistență scăzută mai depășește 20 cm.

Creșterea valorilor termice va determina umezirea suplimentară a stratului și îngreunarea acestuia. Pe pantele suficient de înclinate și pe văile adăpostite, unde sunt acumulările mai consistente de zăpadă, se pot declanșa avalanșe de dimensiuni mici și izolat medii, prin alunecarea stratului puțin rezistent de la suprafață peste stratul vechi și compact, sau prin ruperea și alunecarea unor plăci mai vechi de vânt formate în apropierea crestelor, riscul fiind amplificat la supraîncărcări. Unele avalanșe de curgere, pot apărea și în mod spontan la altitudini mai joase pe fondul temperaturilor diurne ușor pozitive.

**PROGNOZA VREMII ÎN INTERVALUL 15.02.2023, ora 20 - 16.02.2023, ora 20:**

Vremea se va încălzi față de intervalul precedent, mai accentuat în Carpații Occidentali și Meridionali.

Cerul va fi variabil. Vântul va sufla slab și moderat din nord și nord-vest, cu intensificări temporare de 50-60 km/h în zonele înalte din Carpații Orientali, spulberând izolat zăpada. Trecător se va semnala ceață, asociată izolat și cu depuneri de chiciură.

**Temperaturi prognozate în intervalul 15.02.2023 ora 20 - 16.02.2023 ora 20:**

**Peste 1800 m: temperaturi minime**: -11...-7 grade **temperaturi maxime**: -2...2 grade

**Sub 1800 m: temperaturi minime**: -7...-3 grade **temperaturi maxime**: 0...6 grade

**Vânt la peste 2000 m:** din nord și nord-vest, cu viteze medii de 40-50 km/h.

**Altitudinea izotermei de 0 grade**: în urcare la 1800-2500 m, cu cele mai ridicate valori în masivele vestice.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 14.02.2023, **la staţiile cu indicativele B-27,B-30,B-9,B-29,B-28,B-13,B-26,B-10,B-24,B-11,B-21,B-1,B-12,B-14,B-5,MS-2,AB-2,MM-1,GR-1,GR-2,CS-4,GJ-2,OT-1.**

**3.2. În domeniul solului şi vegetaţiei**

Nu au fost semnalate evenimente deosebite.

**3.3. În domeniul supravegherii radioactivităţii mediului**

Nu au fost semnalate evenimente deosebite.

**3.4. În municipiul Bucureşti**

Nu au fost semnalate evenimente deosebite.

**IV. ALIMENTĂRI CU APĂ**

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosinta: S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii. Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura, la folosintele:

\* S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin incetarea livrarii apei din sursa r. Miletin - ac.Halceni.

 \* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

 \* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

Se mentine situatia de restrictii in alimentarea cu apa pentru piscicultura prin reducerea debitului la sursa r. Ezareni - ac. Ezareni, corespunzator treptei III, incepand cu data de 01.09.2022, pentru Statiunea de Cercetare Dezvoltare pentru Acvacultura si Ecologie Acvatica Horpaz.

**Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, astfel: S.C. AQUAVAS S.A. VASLUI – Sucursala Vaslui din acumularea Solesti și A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești.

Direcția Comunicare